CELEX: 
Language: et
Date: 2021-06-28 00:00:00
Title: KOMISJONI DELEGEERITUD MÄÄRUS (EL) …/…, millega pikendatakse Euroopa Parlamendi ja nõukogu 7. oktoobri 2020. aasta määruse (EL) 2020/1429 (millega kehtestatakse meetmed kestliku raudteeturu jaoks seoses COVID-19 puhanguga) vaatlusperioodi

SELETUSKIRI
            
            
               1.DELEGEERITUD ÕIGUSAKTI TAUST
            
            
               Liidu raudteetranspordile on alates 2020. aasta algusest avaldanud suurt mõju COVID-19 pandeemia. Reisijate- ja kaubavedu raudteel on liikumispiirangute ja neist tulenenud väiksema transpordinõudluse tõttu vähenenud. Pandeemia esimesel perioodil – 2020. aasta kevadel – peatasid raudteeveo-ettevõtjad enamiku rahvusvahelistest reisirongidest. Riigisisese raudteetranspordi reisijate arv vähenes pandeemia esimese laine ajal kuni 90 % võrreldes eelnenud aastaga. Mõned ettevõtjad, eelkõige uued turuletulijad, pidid tegevuse peatama, samal ajal kui raudtee-kaubaveoettevõtjad teatasid transpordimahtude olulisest vähenemisest, kuna paljud tööstusharud vähendasid pandeemia mõjul tootmist või isegi lõpetasid selle. 2020. aasta suvel püsis nii reisijate- kui ka kaubaveo nõudlus ja maht madalal tasemel. 
            
            
               2020. aasta sügisel sundis pandeemia teine laine paljusid riike võtma kodanike liikuvusega seoses täiendavaid piiravaid meetmeid. Osa neist meetmetest kehtis kuni 2021. aasta alguseni. Kuigi mõned liiklusmahud näitasid ajavahemikul 2021. aasta jaanuarist kuni märtsini positiivset suundumust, jäid mõned teised madalale tasemele. Isegi kui rongikilomeetrite arv taastus peaaegu pandeemiaeelsel tasemel, ei ole reisijate arv ja veetavate kaupade kogused (viimased palju vähemal määral) veel jõudnud 2019. aasta tasemele. Seetõttu on pandeemia mõju transpordisektorile jätkuvalt märkimisväärne.
            
            
               EL võttis 7. oktoobril 2020 vastu Euroopa Parlamendi ja nõukogu 7. oktoobri 2020. aasta määruse (EL) 2020/1429, millega kehtestatakse meetmed kestliku raudteeturu jaoks seoses COVID-19 puhanguga. Määruse (EL) 2020/1429 artikli 2 kohaselt võivad liikmesriigid lubada raudteetaristu-ettevõtjatel vähendada minimaalsele teenustepaketile ja teenindusrajatisi ühendavale taristule juurdepääsu eest võetavat kasutustasu, selle nõudmisest loobuda või selle nõudmist edasi lükata, kui see on asjakohane vastavalt nende võrgustiku teadaannetes määratletud turusegmentidele. Need leevendusmeetmed tuleks võtta läbipaistval, objektiivsel ja mittediskrimineerival viisil ning need peaksid käsitlema tasusid, mis tuleb maksta määruse artiklis 1 sätestatud vaatlusperioodil (1. märtsist 2020 kuni 31. detsembrini 2020). Määruse eesmärk on võimaldada raudteesektori sidusrühmadel paremini toime tulla COVID-19 pandeemia finantstagajärgedega ja vastata nende pakilistele likviidsusvajadustele seni, kuni need tagajärjed püsivad.
            
            
               Määrusega (EL) 2020/1429 antakse komisjonile delegeeritud volitused pikendada määruse vaatlusperioodi. Eelkõige võib komisjon määruse artikli 5 lõike 2 kohaselt võtta vastu delegeeritud õigusakti, millega muudetakse määruse artiklis 1 sätestatud vaatlusperioodi. See õigus antakse juhul, kui komisjon leiab, et raudteeliikluse vähenemine võrreldes eelmiste aastate vastava ajavahemiku tasemega pidevalt väheneb ja et see suundumus tõenäoliselt jätkub ning et selline olukord tuleneb COVID-19 puhangu mõjust. Nagu artikli 5 lõikes 2 on märgitud, peavad nimetatud järeldusi toetama andmed. Sellise delegeeritud õigusaktiga võib vaatlusperioodi pikendada ainult kuni kuus kuud ning seda ei tohi pikendada kauemaks kui 14. aprillini 2022. 
            
            
               Olles jõudnud järeldusele, et COVID-19 puhangu mõju tõttu on raudteeliikluse tase jätkuvalt vähenenud ja et see olukord püsib suure tõenäosusega 2021. aasta keskpaigani, võttis komisjon 18. detsembril 2020 vastu delegeeritud määruse (EL) 2020/2180, millega pikendati Euroopa Parlamendi ja nõukogu määruse (EL) 2020/1429 (millega kehtestatakse meetmed kestliku raudteeturu jaoks seoses COVID-19 puhanguga) vaatlusperioodi kuni 2021. aasta juunini.
            
            
               2.RAUDTEELIIKLUSELE AVALDUVA COVID-19 PANDEEMIA MÕJU HINDAMINE
            
            
               Komisjon hindas määruse (EL) 2020/1429 artikli 5 lõikes 1 osutatud andmeid (raudteevedude maht) ajavahemiku jaanuar 2019 kuni märts 2021 kohta koos Eurostati poolt kättesaadavaks tehtud andmetega reisijate- ja kaubaveo mahu kohta. 
            
            
               Isikute liikumispiirangud mõjutasid alates 2020. aasta märtsist jätkuvalt reisijate liikuvust. Isegi kui liikmesriigid 2020. aasta suvel piirangud järk-järgult kaotasid, kehtestasid nad pärast pandeemia teise laine hoogustumist 2020. aasta sügisel uued meetmed. 2021. aasta märtsi alguses loodeti pandeemiast tingitud piirangud täielikult või osaliselt kaotada. Paljudes liikmesriikides neid siiski karmistati pandeemia kolmanda laine puhkemise tõttu. 
            
            
               Hoolimata erinevustest liikmesriikides oli pandeemial reisijateveoteenustele üldiselt suurem mõju kui kaubaveoteenustele. 
            
            
               ·Raudteevõrgus liiklevate reisirongide arv vähenes ühe aasta jooksul 2020. aasta märtsist 2021. aasta veebruarini 6,9 % võrreldes sama ajavahemikuga aastatel 2019–2020; ärilist eesmärki taotlevate reisirongide arv vähenes 27,9 %. Avaliku teenindamise kohustusega hõlmatud reisirongide arv vähenes samal ajavahemikul 5,5 %. 
            
            
               ·Raudteevõrgus liiklevate kaubarongide arv vähenes 2020. aasta märtsist 2021. aasta veebruarini 4,9 % võrreldes sama ajavahemikuga aastatel 2019–2020. 
            
            
               ·Seoses pandeemia teise laine mõjuga vähenes raudteevõrgus liiklevate reisirongide arv 2020. aasta oktoobrist 2021. aasta veebruarini 1,3 % võrreldes sama ajavahemikuga aastatel 2019–2020; ärilist eesmärki taotlevate reisirongide arv vähenes 25,8 %. Avaliku teenindamise kohustusega hõlmatud reisirongide arv suurenes samal ajavahemikul 1,3 %. 
            
            
               ·Kaubarongide arv vähenes 2020. aasta oktoobrist 2021. aasta veebruarini 0,2 % võrreldes sama ajavahemikuga aastatel 2019–2020. 
            
            
               ·Pandeemia avaldas reisijateveo segmentides ärilist eesmärki taotlevatele teenustele tõsist ja püsivat mõju. Avaliku teenindamise lepingutega hõlmatud teenuste puhul võib rongikilomeetrites väljendatud liiklusandmetes olla kriisi mõju reisijate arvule alahinnatud, kuna pädevatel asutustel on rongide liiklussageduse muutmise õigus. 2020. aasta lõpus oli reisijate arv endiselt vaid pool võrreldes 2019. aasta lõpuga, samas kui avaliku teenindamise kohustusega hõlmatud reisijateveoteenuste rongkilomeetrite arv suureneb.
            
            
               ·Reisijateveoteenused rongkilomeetrites vähenesid 2020. aasta märtsist 2021. aasta veebruarini võrreldes 2019.–2020. aasta sama perioodiga 11,4 % ja kaubaveoteenused 6,1 %. Seoses pandeemia teise laine mõjuga vähenes reisijateveo rongkilomeetrite arv 2020. aasta oktoobrist 2021. aasta veebruarini võrreldes sama ajavahemikuga 2019.–2020. aastal 6,1 %, samas kui kaubaveoteenuste maht suurenes 0,6 %.
            
            
               ·2020. aasta märtsist kuni 2021. aasta veebruarini vähenesid avaliku teenindamise kohustusega hõlmatud reisijateveoteenused (rongkilomeetrites) 5,9 % ja ärilist eesmärki taotlevad reisijateveoteenused 33,1 % võrreldes sama ajavahemikuga aastatel 2019–2020. 
            
            
               ·Mis puudutab pandeemia teise laine mõju, siis ajavahemikul 2020. aasta oktoobrist 2021. aasta veebruarini suurenesid avaliku teenindamise kohustusega hõlmatud reisijateveoteenused (väljendatuna rongkilomeetrites) 0,6 % võrreldes sama ajavahemikuga aastatel 2019–2020, ärilist eesmärki taotlevad reisijateveoteenused vähenesid aga 30 %.
            
         
         
            
               Eespool esitatud andmetes võrreldakse raudteeliikluse suundumusi pandeemia perioodil pandeemiale eelnenud perioodidega. See on põhjus, miks vaatamata kättesaadavusele ei võetud analüüsis arvesse 2021. aasta märtsi andmeid (2020. aasta märts oli esimene kuu, mil pandeemia hakkas mõjutama rongireisijate liikuvust). 
            
            
               2021. aasta oodatavate liiklussuundumuste hindamiseks 2021. aasta märtsi andmeid siiski kasutati. 
            
            
               Taristuettevõtjate andmed (rongide arv, rongikilomeetrid) näitavad selgelt, kui suur on olnud COVID-19 pandeemia mõju raudteeveoteenuste osutamisele ning kui ajaliselt ja mahult piiratud oli 2020. aasta suvine taastumine, eelkõige ärilist eesmärki taotlevate reisijateveoteenuste puhul.  
            
            
               Eurostati kvartaliandmed raudteeveo reisijakilomeetrite ja tonnkilomeetrite kohta 2020. aastal näitavad muutust nõudluses raudtee-reisijateveoteenuste ja -kaubaveoteenuste järele. Need andmed, mis on kättesaadavad kuni 2020. aasta detsembrini, näitavad märkimisväärset mõju mahtudele pandeemia esimese ja teise laine ajal, eelkõige reisijate segmendis. Lisaks annavad need teavet pandeemia kolmanda laine võimalike tagajärgede kohta 2021. aasta kevadel: 
            
            
               ·liiklus reisijakilomeetrites vähenes 2020. aasta teises kvartalis võrreldes 2019. aasta teise kvartaliga 75 %. Pärast liikluse lühiajalist taastumist 2020. aasta kolmandas kvartalis vähenes see neljandas kvartalis 2019. aasta neljanda kvartaliga võrreldes 56 %; 
            
            
               ·reisijate arv vähenes 2020. aasta neljandas kvartalis 2019. aasta sama perioodi tasemega võrreldes poole võrra; 
            
            
               ·liiklus tonnkilomeetrites vähenes 2020. aasta teises kvartalis võrreldes 2019. aasta teise kvartaliga 15 %, kuid suurenes seejärel 2020. aasta neljandas kvartalis 2019. aasta sama kvartaliga võrreldes 5 %, ning 
            
            
               ·2020. aasta neljandas kvartalis suurenes raudteetranspordi maht tonnides 3 % võrreldes 2019. aastaga. 
            
            
               Võttes arvesse avaliku teenindamise kohustusega hõlmatud ja ärilist eesmärki taotlevaid reisijateveoteenuseid riigiti, on need kaks reisijateveo segmenti pandeemiast erinevalt mõjutatud. Ärilist eesmärki taotlevate teenuste tase on ikka veel kaugel kriisieelsest tasemest.  Kui võtta arvesse rongide arvu ja rongkilomeetreid, on avaliku teenindamise kohustusega seotud teenused vastupidavamad. Siiski viitavad Eurostati avaldatud püsivalt väike reisijate arv ja vähesed reisijakilomeetrid sellele, et vaatamata reisijate piiratud arvule jätkus nende teenuste osutamine tänu pädevate asutuste jätkuvale rahalisele toetusele. 
            
            
               ·2020. aastal peatati mõnes riigis ärilist eesmärki taotlevad reisijateveoteenused ning need ei ole veel taastunud, eelkõige seal, kus neid teenuseid kasutavate reisijate arv oli juba enne pandeemiat väike. 
            
            
               ·Isegi seal, kus ärilist eesmärki taotlevad teenused olid vastupidavamad, jäi liikluse tase pandeemiaeelsest tasemest madalamaks ning neid teenuseid osutavate raudteeveo-ettevõtjate püsimajäämine on jätkuvalt ohus.
            
            
               ·Olemasolevatest andmetest selgub, et alates 2020. aasta märtsist on pandeemia avaldanud raudteesektorile jätkuvat negatiivset mõju, ohustades isegi mõne raudteeveo-ettevõtja püsimajäämist.
            
            
               Lisaks on pandeemia tõsiselt tabanud ärilist eesmärki taotlevate kiirreisirongiteenuste (nii riiklike kui ka rahvusvaheliste) sektorit. Seda järeldust toetab ärilist eesmärki taotleva reisijateveo rongkilomeetrite näitaja kiire langus riikides, kus on olemas väljakujunenud kiirrongiteenuste pakkumine.  
            
            
               Hoolimata tarbijate kindlustunde näilisest taastumisest (komisjoni tarbijakindluse indeksi viimane kättesaadav kiirhinnang, mis avaldati 2021. aasta aprillis, kinnitab, et tarbijate kindlustunde taastumine jätkus ja see on nüüd pikaajalisest keskmisest kõrgem) on COVID-19 pandeemia mõju ühistranspordile endiselt säilinud. 
            
            
               Pärast muutumatuid väärtusi 2021. aasta jaanuaris ja veebruaris saavutasid majandususalduse indikaatorid ELis märtsis peaaegu oma pikaajalise keskmise taseme – esimest korda pärast pandeemia puhkemist Euroopas. Nendesse positiivsetesse arengusuundadesse tuleb suhtuda ettevaatusega, sest osa aluseks olevatest uuringutest tehti märtsi alguses, kui pandeemiast tingitud piirangud loodeti täielikult või osaliselt kaotada. Paljudes liikmesriikides neid märtsis aga uuesti karmistati. Sektori ettevõtjate kindlustunne jäi märtsis siiski tublisti alla pikaajalise keskmise ja pandeemiaeelse taseme
                  1
               . 
            
            
               ELi majandus kahanes 2020. aastal 6,1 % ja euroala majandus 6,6 %. Euroopa majanduse taastumine, mis algas eelmisel suvel, seiskus 2020. aasta neljandas kvartalis ja 2021. aasta esimeses kvartalis, kuna pandeemia teise laine tõkestamiseks kehtestati uued rahvatervisemeetmed. Prognoositakse, et ELi ja euroala majandus taastub peagi jõuliselt, kuna vaktsineerituse määr tõuseb ja piiranguid leevendatakse. Euroopa Komisjoni 2021. aasta kevadise majandusprognoosi kohaselt kasvab ELi majandus 2021. aastal 4,2 % ja 2022. aastal 4,4 %. Euroala majandus peaks prognoosi kohaselt kasvama tänavu 4,3 % ja järgmisel aastal 4,4 %. Vaatamata sellele, et kasvuväljavaade on eelmise prognoosiga võrreldes märkimisväärselt paranenud, jõuab liikmesriikide majandus kriisieelsele tasemele eeldatavasti alles 2022. aasta lõpuks
                  2
               . 
            
            
               Võrreldes esimese lainega kasutasid liikmesriigid teise laine ajal paremini kohandatud ja leebemaid liikuvuse piiramise meetmeid. Sellest hoolimata avaldasid võetud meetmed raudteeliiklusele negatiivset mõju ja raudteeveo-ettevõtjate finantstasakaal on pandeemia esimese laine mõju tõttu endiselt rikutud. 
            
            
               Pandeemia teise laine puhkemine takistas raudteeliikluse kiiret taastumist, eelkõige raudtee-reisijateveoteenuste puhul. 2020. aasta oktoobris ja novembris kehtestasid liikmesriigid uued liikumispiirangud. Vaktsineerimisest tingitud rahvatervise olukorra paranemise mõju avaldub tõenäoliselt alles 2021. aasta sügisel. Reisijate arv ei ole siiski veel täielikult taastunud ning moodustas 2020. aasta neljandas kvartalis ligikaudu poole pandeemiaeelsest tasemest. Eelkõige ärilist eesmärki taotleva reisijateveo puhul võib pandeemiaeelse taseme taastumiseks kuluv aeg olla oodatust pikem.
            
            
               Eeltoodu põhjal järeldab komisjon esiteks, et COVID-19 puhangu mõjust tingitud raudteeliikluse taseme vähenemine jätkub. Teiseks peab komisjon hoolimata rahvatervise olukorra eeldatavast paranemisest väga tõenäoliseks, et pandeemial on raudteeliiklusele ja raudteeveo-ettevõtjate raskele finantsolukorrale jätkuv negatiivne mõju vähemalt kuni käesoleva aasta lõpuni. Määruse kohaldamisaja pikendamine kuue kuu võrra kuni 2021. aasta detsembri lõpuni hõlmab raudteetaristu-ettevõtjate kohustust esitada uusi andmeid. Uus andmekogum aitab hinnata olukorda 2021. aasta lõpus.
            
            
               Sellest tulenevalt teeb komisjon ettepaneku pikendada vaatlusperioodi kuue kuu võrra kuni 31. detsembrini 2021.
            
         
         
            
               3.ÕIGUSAKTI VASTUVÕTMISELE EELNENUD KONSULTEERIMINE
            
            
               Määruse (EL) 2020/1429 artikli 6 lõike 4 kohaselt peab komisjon enne delegeeritud õigusakti vastuvõtmist konsulteerima kooskõlas 13. aprilli 2016. aasta institutsioonidevahelises parema õigusloome kokkuleppes sätestatud põhimõtetega iga liikmesriigi määratud ekspertidega. Komisjon konsulteeris käesoleva delegeeritud õigusakti eelnõu teemal raudteeturu eksperdirühmaga (GERM).
            
            
               4.DELEGEERITUD ÕIGUSAKTI ÕIGUSLIK KÜLG
            
            
               Artikliga 1 muudetakse vaatlusperioodi, mille jooksul kohaldatakse direktiivi 2012/34/EL IV peatükis sätestatud ajutisi norme raudteetaristu kasutustasude kehtestamise kohta ja erandeid kasutustasude määramise põhimõtetest. Seda kohaldatakse seoses raudteetaristu kasutamisega kõnealuse direktiiviga hõlmatud riigisiseste ja rahvusvaheliste raudteeteenuste osutamiseks. 
            
            
               Et vältida suurt õiguskindlusetuse ohtu, on asjakohane võtta käesolev delegeeritud määrus vastu kiirmenetluse korras, nagu on sätestatud määruse (EL) 2020/1429 artikli 5 lõikes 3. Seepärast jõustub käesolev delegeeritud määrus viivitamata järgmisel päeval pärast selle avaldamist Euroopa Liidu Teatajas ning seda kohaldatakse seni, kuni selle suhtes ei esitata vastuväiteid. 
            
            
               
            
               KOMISJONI DELEGEERITUD MÄÄRUS (EL) …/…,
            
            
               28.6.2021,
            
            
               millega pikendatakse Euroopa Parlamendi ja nõukogu 7. oktoobri 2020. aasta määruse (EL) 2020/1429 (millega kehtestatakse meetmed kestliku raudteeturu jaoks seoses COVID-19 puhanguga) vaatlusperioodi
            
            
               (EMPs kohaldatav tekst)
            
            
               EUROOPA KOMISJON,
            
            
               võttes arvesse Euroopa Liidu toimimise lepingut, 
            
            
               võttes arvesse Euroopa Parlamendi ja nõukogu 7. oktoobri 2020. aasta määrust (EL) 2020/1429, millega kehtestatakse meetmed kestliku raudteeturu jaoks seoses COVID‑19 puhanguga,
                  3
                eriti selle artikli 5 lõiget 2, 
            
            
               ning arvestades järgmist:
            
            
               (1)COVID-19 pandeemiaga on kaasnenud raudteeliikluse järsk vähenemine, mis tuleneb nõudluse märkimisväärsest langusest ja liikmesriikides pandeemia tõkestamiseks võetud otsestest meetmetest. 
            
            
               (2)Need asjaolud ei sõltu raudteeveo-ettevõtjatest, kes on pidevalt seisnud silmitsi märkimisväärsete likviidsusprobleemide, suurte kahjude ja mõnel juhul maksejõuetuse ohuga.  
            
            
               (3)Selleks et võidelda COVID-19 pandeemia negatiivse majandusliku mõjuga ja toetada raudteeveo-ettevõtjaid, võimaldab määrus (EL) 2020/1429 liikmesriikidel lubada raudteetaristu-ettevõtjatel raudteetaristu kasutustasusid vähendada, nende nõudmisest loobuda või nende nõudmist edasi lükata. See võimalus anti 1. märtsist 2020 kuni 31. detsembrini 2020 ja seda pikendati komisjoni delegeeritud määrusega (EL) 2020/2180
                  4
                kuni 30. juunini 2021 (edaspidi „vaatlusperiood“).
            
            
               (4)Pandeemia ajal kehtestatud liikumispiirangutel oli märkimisväärne mõju raudtee-reisijateveoteenuste kasutamisele. Vähesemal määral olid mõjutatud ka raudtee-kaubaveoteenused. ELi raudteetaristu-ettevõtjate esitatud andmete põhjal tabas pandeemia raskemalt reisijateveoteenuste segmenti ja eelkõige ärilist eesmärki taotlevate reisijateveoteenuste segmenti ning nende teenuste pakkumine vähenes oluliselt kõigis liikmesriikides ja ei ole siiani 2019. aasta tasemel taastunud. 2020. aasta märtsist kuni 2021. aasta veebruarini vähenesid reisijateveoteenused (rongkilomeetrites) 11,5 % ja kaubaveoteenused 6,1 % võrreldes sama ajavahemikuga aastatel 2019–2020. 2020. aasta märtsist kuni 2021. aasta veebruarini vähenesid avaliku teenindamise kohustusega hõlmatud reisijateveoteenused (rongkilomeetrites) 5,9 % ja ärilist eesmärki taotlevad reisijateveoteenused 33,1 % võrreldes sama ajavahemikuga aastatel 2019–2020. 2020. aasta neljandas kvartalis vähenes reisiliiklus reisijakilomeetrites 56 % ja reisijate arv poole võrra võrreldes sama ajavahemikuga 2019. aastal. Sellel suundumusel võib olla märkimisväärne mõju konkurentsile raudtee-reisijateveo turul, tõeliselt ühtse Euroopa raudteepiirkonna loomisele ning lõppkokkuvõttes liikumisele suurema arvu rongireisijatega ja raudteel veetavate kaupade suurema mahuga kestlikuma transpordisektori suunas. Kaubaveo maht tonnkilomeetrites suurenes 2020. aasta neljandas kvartalis 2019. aastaga võrreldes 5 % ning raudteetranspordi maht tonnides 3 %. 
            
            
               (5)Maailma Terviseorganisatsiooni andmetel on päevas registreeritud COVID-19 juhtumite arv Euroopas endiselt väga suur, ulatudes ainuüksi 9. mail 2021. aastal 107 253 juhtumini. 
            
            
               (6)2021. aasta aprilli lõpus rõhutas Haiguste Ennetamise ja Tõrje Euroopa Keskus: „Euroopa on jõudnud COVID-19 vastases võitluses määrava tähtsusega punkti. Paljud riigid leevendavad praegu piiranguid, mõned üha sagenevate haigusjuhtude ja tekkivate uute variantide taustal, jätkates samal ajal üleriigiliste vaktsineerimisprogrammide rakendamist.“
            
         
         
            
               (7)Raudteeliikluse vähenemine võrreldes eelmiste aastate vastava perioodi tasemega on püsiv ja tõenäoliselt jätkub vähemalt kuni vaktsineerimisprotsessi lõpuni. Selline olukord on tingitud COVID-19 puhangu mõjust.
            
            
               (8)Seepärast on vaja määruse (EL) 2020/1429 artiklis 1 sätestatud vaatlusperioodi pikendada 2021. aasta detsembri lõpuni. 
            
            
               (9)Kui Euroopa Parlament ja nõukogu uuriksid käesolevat määrust kogu määruse (EL) 2020/1429 artikli 6 lõikes 6 sätestatud vastuväidete esitamise perioodi jooksul, jõustuks käesolev määrus alles pärast määruse (EL) 2020/1429 artiklis 1 praegu ette nähtud vaatlusperioodi lõppu. Õiguskindlusetuse vältimiseks tuleks käesolev määrus vastu võtta määruse (EL) 2020/1429 artiklis 7 sätestatud kiirmenetluse korras ning see peaks jõustuma võimalikult kiiresti, järgmisel päeval pärast selle avaldamist Euroopa Liidu Teatajas, 
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määruse (EL) 2020/1429 artikkel 1 asendatakse järgmisega:
            
            
               „Artikkel 1
            
            
               Käesoleva määrusega kehtestatakse ajutised normid raudteetaristu kasutustasude määramise kohta, nagu on sätestatud direktiivi 2012/34/EL IV peatükis. Määrust kohaldatakse ajavahemikul 1. märtsist 2020 kuni 31. detsembrini 2021 (edaspidi „vaatlusperiood“) raudteetaristu kasutamise suhtes riigisisesteks ja rahvusvahelisteks raudteevedudeks, mis on hõlmatud kõnealuse direktiiviga.“
            
            
               Artikkel 2
            
            
               Käesolev määrus jõustub järgmisel päeval pärast selle avaldamist Euroopa Liidu Teatajas.
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel, 28.6.2021
            
            
               
                     Komisjoni nimel
               
               
                     president
                     Ursula VON DER LEYEN
               
            
         
         
            
                  
                     (1)
                  
                        
                  Euroopa majandustsükli näitajad.
                   2021. aasta 1. kvartal (europa.eu)
                   
               
               
                  
                     (2)
                  
                        Lingid 2021. aasta kevadisele majandusprognoosile on siin: 
                  2021. aasta kevadine majandusprognoos:
                   käärime käised üles (europa.eu)
                   
               
               
                  
                     (3)
                  
                        ELT L 333, 12.10.2020, lk 1. 
               
               
                  
                     (4)
                  
                        Komisjoni 18. detsembri 2020. aasta delegeeritud määrus (EL) 2020/2180, millega pikendatakse Euroopa Parlamendi ja nõukogu määruse (EL) 2020/1429 (millega kehtestatakse meetmed kestliku raudteeturu jaoks seoses COVID-19 puhanguga) vaatlusperioodi (ELT L 433, 22.12.2020, lk 37).